**S P R E N D I M A S**

**DĖL ROKIŠKIO RAJONO SAVIVALDYBĖS 2022–2024 METŲ STRATEGINIO VEIKLOS PLANO PATVIRTINIMO**

2022 m. vasario 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 40 punktu, Rokiškio rajono savivaldybės tarybos 2021 m. lapkričio 26 d. sprendimu Nr. TS-219 ,,Dėl Rokiškio rajono savivaldybės strateginio planavimo organizavimo tvarkos aprašo patvirtinimo“ patvirtinto Rokiškio rajono savivaldybės strateginio planavimo organizavimo tvarkos aprašo 45 punktu bei atsižvelgdama į Rokiškio rajono savivaldybės strateginio planavimo komisijos ir Rokiškio rajono savivaldybės strateginių planų rengimo ir įgyvendinimo priežiūros darbo grupės 2022 m. vasario 11 d. jungtinio posėdžio protokolą Nr. SPK-1, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono savivaldybės 2022–2024 metų strateginį veiklos planą (pridedama).

2. Skelbti šį sprendimą Rokiškio rajono savivaldybės interneto tinklapyje bei Teisės aktų registre.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Agnė Grizevičiūtė

Rokiškio rajono savivaldybės tarybai

**SPRENDIMO PROJEKTO**

**„DĖL ROKIŠKIO RAJONO SAVIVALDYBĖS 2022**–**2024 METŲ STRATEGINIO VEIKLOS PLANO PATVIRTINIMO“**

**AIŠKINAMASIS RAŠTAS**

2022-02-11

Rokiškis

**Sprendimo projekto tikslai ir uždaviniai.** Patvirtinti Rokiškio rajono savivaldybės 2022–2024 metų strateginį veiklos planą (toliau – SVP), kuriuo vadovaujantis turi būti organizuojama Savivaldybės veikla 2022–2024 metais ir pagal kurio programas sudaromas 2022 metų savivaldybės biudžetas.

**Teisinio reguliavimo nuostatos.**

1. Lietuvos Respublikos vietos savivaldos įstatymas;
2. Lietuvos Respublikos strateginio valdymo įstatymas;
3. Strateginio valdymo metodika, patvirtinta Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Lietuvos Respublikos strateginio valdymo įstatymo, Lietuvos Respublikos regioninės plėtros įstatymo 4 straipsnio 3 ir 5 dalių, 7 straipsnio 1 ir 4 dalių ir Lietuvos Respublikos biudžeto sandaros įstatymo 141 straipsnio 3 dalies įgyvendinimo“;
4. Rokiškio rajono savivaldybės strateginio planavimo organizavimo tvarkos aprašas, patvirtintas Rokiškio rajono savivaldybės tarybos 2021 m. lapkričio 26 d. sprendimu Nr. TS-219 ,,Dėl Rokiškio rajono savivaldybės strateginio planavimo organizavimo tvarkos aprašo patvirtinimo“.

**Sprendimo projekto esmė.** Remiantis savivaldybės administracijos Finansų skyriaus pateiktomis maksimalių asignavimų 2022–2024 m. prognozėmis, Rokiškio rajono savivaldybės strateginiu plėtros planu iki 2022 metų, patvirtintu Rokiškio rajono savivaldybės tarybos 2014 m. rugsėjo 26 d. sprendimu Nr. TS-159 „Dėl Rokiškio rajono savivaldybės strateginio plėtros plano iki 2022 metų patvirtinimo“ ir kitais savivaldybės planavimo dokumentais parengtas ir teikiamas rajono savivaldybės tarybai tvirtinti Rokiškio rajono savivaldybės 2022–2024 m. strateginis veiklos planas.

SVP projektas sudarytas iš šių sudėtinių dalių: misijos, svarbiausių darbų, savivaldybės plėtros prioritetų, tikslų ir uždavinių, situacijos analizės, programų bei savivaldybės kontroliuojamų įmonių bei viešųjų įstaigų planuojamų pasiekti pagrindinių veiklos rodiklių.

Strateginiams tikslams, suformuotiems ir patvirtintiems Rokiškio rajono savivaldybės administracijos direktoriaus 2021 m. spalio 13 įsakymu Nr. AV-1062 „Dėl Rokiškio rajono savivaldybės strateginio veiklos plano strateginių tikslų ir programų tvirtinimo bei programų koordinatorių skyrimo“ įgyvendinti parengtos 6 programos:

Savivaldybės pagrindinių funkcijų vykdymo programa Nr. 1, lėšų poreikis programai įgyvendinti 2022 m. – 6,9 ml. Eur

Ugdymo kokybės ir mokymosi aplinkos užtikrinimo programa Nr. 2, lėšų poreikis programai įgyvendinti 2022 m. – 18,5 mln. Eur

Kultūros, sporto, bendruomenės, vaikų ir jaunimo gyvenimo aktyvinimo programa Nr. 3 , lėšų poreikis programai įgyvendinti 2022 m. – 4,2 mln. Eur

Socialinės paramos ir sveikatos apsaugos paslaugų kokybės gerinimo programa Nr. 4, lėšų poreikis programai įgyvendinti 2022 m. – 18,0 mln. Eur

Rajono infrastruktūros objektų priežiūros, plėtros ir modernizavimo programa Nr. 5, lėšų poreikis programai įgyvendinti 2022 m. – 4,5 mln. Eur

Kaimo plėtros, aplinkos apsaugos ir verslo skatinimo programa Nr. 6, lėšų poreikis programai įgyvendinti 2022 m. – 3,5 mln. Eur

SVP programose numatytas vykdyti priemones planuojama finansuoti iš šių finansavimo šaltinių: savivaldybės biudžeto, Europos Sąjungos struktūrinių fondų, valstybės biudžeto, Kelių priežiūros ir plėtros programos ir kitų lėšų.

SVP projektas paskelbtas Savivaldybės interneto tinklalapyje visuomenei susipažinti (pasiūlymų ir pastabų negauta) bei svarstytas 2022 m. vasario 11 d. Rokiškio rajono savivaldybės strateginio planavimo komisijos ir Rokiškio rajono savivaldybės strateginių planų rengimo ir įgyvendinimo priežiūros darbo grupės jungtiniame posėdyje, kuriame komisijos ir darbo grupės nariai bendru sutarimu pritarė SVP projektui ir nutarė teikti jį svarstyti Savivaldybės tarybos komitetams bei Savivaldybės tarybai.

**Laukiami rezultatai.** Patvirtintas Rokiškio rajono savivaldybės 2022–2024 metų strateginis veiklos planas yra pagrindas tvirtinti Rokiškio rajono savivaldybės 2022 metų biudžetą.Bus sudarytos sąlygos racionaliai paskirstyti savivaldybės turimus finansinius išteklius ir efektyviai juos panaudoti, atsisakyti vertės nekuriančios veiklos ir funkcijų. Vadovaujantis atvirumo ir įtraukimo principu vykdant konsultacijas su visuomene bei socialiniais–ekonominiais partneriais parengtas ir patvirtintas SVP užtikrins savivaldybės gyventojų poreikių patenkinimą.

**Finansavimo šaltiniai ir lėšų poreikis**: SVP projekto priemonėms įgyvendinti 2022 m. planuojama skirti 55,6 mln. Eur pagal numatomus finansavimo šaltinius.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų

skyriaus vyriausioji specialistė Agnė Grizevičiūtė